Imtella' Awwissu 25, 2021 - Aġġornata 26 Ta' Awwissu, 2021 9:17am Rapport: Ruth Castillo Riesaq lejn tmiemu ix-xogħol fuq il-proġett tas-Central Link, b'90 fil-mija tax-xogħlijiet huma lesti. Il-Ministru Ian Borg qal li 7 kilometri ta' korsiji ġodda mistennija jibdew jintużaw kollha fl-ewwel ġimgħa ta' Ottubru. Huwa fisser il-ġranet li ġejjin bħala kruċjali u talab għal koperazzjoni tas-sewwieqa li se jkollhom jagħmlu użu minn rotot alternattivi sakemm jingħataw l-aħħar żewġ saffi ta' asphalt. Il-Ministru għall-Infrastruttura u l-Proġetti Kapitali, Ian Borg qal li s-seba' kilometri ta' korsiji ġodda se jkunu lesti biex jibdew jintużaw mill-pubbliku fil-bidu ta' Ottubru, hekk kif fadal li jingħataw żewġ saffi ta' asfalt. Qal li l-ilma tax-xita nhar il-Ħadd li għadda nġema' f'partijiet mill-proġett minħabba li għad irid jingħata l-asfalt u l-culverts huma ogħla mil-livell tat-triq. Il-Ministru Borg qal li se jintuża tip ta' asfalt li Infrastructure Malta bdiet tuża fit-toroq arterjali f'Malta s-sena l-oħra. Dan l-asfalt huwa aktar b'saħħtu, iservi iżjed u jirreżisti aktar għall-bidla fit-temperatura. Il-Ministru qal li fil-ġimgħat li ġejjin se tkun lesta wkoll il-parti l-kbira minn dik li se tkun l-itwal korsija għar-roti u l-mixi f'direzzjonijiet opposti li hawn s'issa f'Malta. Din tinkludi passaġġ ta' 4.3 kilometri minn taħt l-Imdina sal-Imrieħel – mifrud mill-korsiji għall-vetturi b'siġar, arbuxelli, u forom oħra li joffru kenn u serħan il-moħħ liċ-ċiklisti u lin-nies li jkunu qed jimxu.. Dr Borg qal li dan il-proġett se jiffranka aktar ħin lin-nies minn kemm iffrankalhom ħin il-proġett tal-Marsa. "Dan ħa jiffranka 50% tal-ħin li n-nies li jiddedikaw biex jgħaddu minn din ir-rotta. Apparti minn hekk għandek allura tnaqqis mit-tniġġis tal-arja. L-arja li kienet qed tniġġes lil-lokalitajiet ta' Ħ'Attard, Ħal Balzan, l-Iklin u Ħal Lija fost oħrajn, imma mbagħad għandek ukoll 4.3 kilometri ta' cycle lane u walking u jogging lane li huma segregati min-nies, water culverts li se jiġbru l-ilma u iktar minn 600 siġra ġdida", qal il-Ministru Borg. Il-Proġett tas-Central Link sar b'investiment ta' €55 miljun u huwa kofinanzjat mill-Fond Ewropew għall-Iżvilupp Reġjonali u mill-Fond ta' Koeżjoni tal-Unjoni Ewropea. "Fil-każ tas-Central Link, il-parti ta' fondi tal-Unjoni Ewropea mit-total ta' dak li se jintefaq huwa madwar €15-il miljun. Huwa investiment importanti mhux biss biex inkomplu nsaħħu r-road network ta' pajjiżna, iżda nħarsu lejh bħala mezz kif bit-tisħiħ tar-road network aħjar ikollok inqas waiting time bil-konsegwenza li jkollok inqas emissjonijiet", qal is-Segretarju Parlamentari Stefan Zrinzo Azzopardi. Dan il-proġett jinkludi wkoll għaxar kilometri ta' bankini ġodda jew li nbnew mill-ġdid u diversi waqfiet għall-karozzi tal-linja. Ix-xogħlijiet fuq il-proġett bdew f'Jannar tas-sena li għaddiet.